**HERAT**

**Taustatiedot**

**Maakunnan/läänin sijainti ja sinne johtavat kulkuyhteydet (tiet, lentokentät)**

Heratin maakunta sijaitsee Afganistanin länsiosassa Iranin ja Turkmenistanin valtioiden rajalla. Herat on keskeisten tieyhteyksien varrella, joista Afganistanin ympäri kulkevan kehätien etelään vievä osuus johtaa Farahin ja Nimruzin maakuntien kautta edelleen Helmandiin ja Kandahariin. Tien pohjoinen osuus johtaa Heratista Mazari Sharifin kaupunkiin Balkhissa Badghisin, Faryabin ja Jawzjanin maakuntien kautta. Heratista johtaa myös valtatie Kabuliin Ghorin, Bamiyanin ja Parwanin maakuntien kautta. Heratissa on lisäksi kansainvälinen lentokenttä. (EASO 2021, s. 187-188.) Kesäkuussa 2022 Heratin lentokentältä kulki päivittäin Ariana Afghan Airlinesin ja KamAirin maansisäisiä lentoja Kabuliin (FlightRadar 22.6.2022, Ariana Afghan Airlines 22.6.2022, KamAir 22.6.2022).

Ruotsin Migraatioviraston maatieto- ja muuttoliikeanalyysiyksikön maatietoraportissa haastatellun kansainvälisen kansalaisjärjestön edustajan mukaan kansainvälisten järjestöjen edustajat pystyvät nyt kulkemaan suurimmalla osalla Afganistanin valtateistä kohtaamatta ongelmia ainakaan päiväsaikaan liikuttaessa. Pienemmillä teillä on suurempi riski kulkea taisteluista jääneiden räjähdesaasteiden vuoksi. Talibanin kerrotaan ylläpitävän valtateillä tarkastuspisteitä, joilla taistelijat ajoittain käyttäytyvät väkivaltaisesti, mutta tästä huolimatta järjestön edustajan mukaan teillä liikkumisessa ei ole ollut suurempia ongelmia Talibanin valtaannousun jälkeen. (Migrationsanalys 29.4.2022, s. 30.) Vaikka tieyhteyksien turvallisuuden paraneminen on ollut yksi Talibanin asettaman hallinnon merkittävimpinä pitämistään saavutuksista, joillakin tieyhteyksillä on kuitenkin myös raportoitu lisääntyneestä turvattomuudesta. Paikallisuutisoinnin mukaan yksi aiempaa turvattomampaan suuntaan muuttunut reitti on Heratin kaupungista Adraskanin, Farsin ja Shindandin piirikuntien kautta Ghorin maakuntaan kulkeva tieyhteys, jonka varrella aseelliset ryöstöt ovat lisääntyneet Talibanin valtaannousun jälkeen. (Hasht e Subh 21.6.2022.)

**Maakunnan/läänin ja sen piirikuntien väkiluvut**

Heratin maakunnan väkiluvuksi on arvioitu noin kaksi miljoonaa. Maakunnan keskus on Heratin kaupunki, jonka asukasmäärä on arviolta 600 000. (EASO 2020, s. 13.) Heratin maakuntaan kuuluvat muut piirikunnat ovat: Adraskan, Chishti Sharif, Farsi, Ghoriyan, Golran, Gozara, Injil, Karokh, Kohsan, Koshk/ Robati Sangi, Koshki Kohna, Obe, Pashtun Zarghun, Shindand ja Zindajan. (EASO 2021, s. 187.)

**Maakunta/lääni/piirikuntakohtainen etninen ja uskonnollinen jakauma**

Heratin maakunnan väestö koostuu pashtuista, tadzikeista, hazaroista, turkmeeneista, uzbekeista ja aimaqeista. Pashtut muodostavat enemmistön useimmissa Heratin maaseudun piirikunnissa, kun taas hazara-asutus on keskittynyt kaupunkeihin. Heratin kaupungissa tadzikit muodostavat enemmistön ja pashtut vähemmistön. Lisäksi Heratin kaupungissa on merkittävät hazara- ja aimaq-vähemmistöt, joista hazaroiden osuus on ollut kasvussa vuodesta 2001 lähtien Iranista suuntautuvan paluumuuton ja Afganistanin maakunnista tapahtuvan sisäisen siirtymään joutumisen seurauksena. (EASO 2021, s. 187-188.)

**Aluehallintatilanne**

Viimeiset kansainväliset joukot vetäytyivät Heratista, kun italialaiset sotilaat luovuttivat maakunnassa sijainneen tukikohtansa Afganistanin kansallisen armeijan ANDSF-joukoille kesäkuussa 2021. Taliban-liike sai Heratin maakunnassa hallintaansa merkittäviä alueita Iranin vastaisella rajalla sekä Kandahariin johtavan valtatien varrella heinäkuun 2022 aikana käydyissä raskaissa taisteluissa. Tämä mahdollisti hyökkäyksen Heratin kaupunkiin, jota puolustivat virallisten ANDSF-joukkojen lisäksi Länsi-Afganistanissa vaikutusvaltaisen sotilaskomentaja Ismail Khanin kokoamat epäviralliset asejoukot. Heratin kaupunki kaatui lopulta Talibanin hallintaan 13.8.2022 mennessä. (CTC-Sentinel 2021, s. 49-53.)

Taliban-liike otti Afganistanin hallintaansa elokuussa 2021 aloittamassa hyökkäysoperaatiossa ja sai Kabulin maakunnan ja kaupungin hallintaansa 15.8.2021, mikä johti edellisen kansainvälisen yhteisön tunnustaman hallinnon, Afganistanin islamilaisen tasavallan romahtamiseen (BBC 16.8.2021, AP 16.8.2021). Vaikka yksikään valtio ei ole tunnustanut Talibanin asettamaa hallintoa, "Afganistanin islamilaista emiraattia", on se käytännössä, *de facto* Afganistanin hallinto, kun se asetti syyskuussa 2021 "valtionhoitajahallintonsa", ja hallitsee lähes kaikkia Afganistanin alueita (UNGA/SC 2.2.2022, s. 1). Geneven akatemian ylläpitämän Rule of Law in Armed Conflicts (RULAC) -tietokannan perusteella sodan, jonka osapuolina olivat Afganistanin islamilainen tasavalta, Yhdysvaltojen johtama liittouma ja Taliban, voidaan katsoa olevan päättynyt. Sodan päättymisen jälkeen Afganistanissa konflikti on kuitenkin jatkunut Talibanin ja ISIS-järjestön Afganistanin-haaran ISKP:n sekä Talibanin ja National Resistance Front -ryhmän (NRF) välillä. (RULAC 7.3.2022.)

**Konfliktin osapuolet** [[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftn1)

*ISIS-järjestön Afganistanin-haara ISKP*

YK:n erityisedustaja Afganistanissa totesi marraskuussa 2021, ettei Taliban ole pystynyt rajoittamaan ISKP:n toiminnan laajenemista, ja järjestö on kasvavissa määrin aktiivinen lähes kaikissa Afganistanin maakunnissa. Aiemmin ISKP:n vaikutusvalta rajoittui Kabulin lisäksi vain muutamiin maakuntiin. (UNAMA 17.11.2021.)  Afganistan-tutkija Antonio Giustozzin mukaan Talibanin ISKP:n vastaiset toimet ovat keskittyneet kaupunkeihin, joissa ISKP on tehnyt terrori-iskuja eli erityisesti Kabuliin ja Jalalabadiin (RUSI 4.1.2022). ISKP:n hyökkäykset ovat olleet kaupunkialueilla tapahtuneita asymmetrisiä iskuja, jotka ovat kohdistuneet siviileihin (UNGA/SC 2021, s. 5-6). ISKP:n kohteina ovat olleet usein hazarat ja shiiamuslimit (AAN 17.1.2022.) ISKP on tehnyt Heratissa keväällä 2022 hazaraväestönosaa vastaan kohdistettuja terrori-iskuja (ACLED 2022).

*National Resistance Front (NRF)*

Keski-Afganistanissa sijaitsevassa Panjshirin maakunnassa aktivoitui pian Kabulin valtauksen jälkeen Panjshirin vastarintaliike, joka käyttää itsestään nimeä "Kansallinen vastarintarintama" (*National Resistance Front*, NRF). Heratia ei kuitenkaan mainita niiden maakuntien joukossa, joissa NRF:llä olisi tukikohtia tai joukkoja. (UNGA 2.2.2022, 15.6.2022; VOA 1.11.2021; The Diplomat 15.12.2021.) ACLED-konfliktitietokanta raportoi vuoden 2022 aikana Heratin maakunnassa tapahtuneen yksittäisen NRF:n ja Talibanin välisen yhteenoton. (ACLED 2022.) Swiss Institute for Global Affairs (SIGA) -ajatuspajan huhtikuussa 2022 julkaiseman artikkelin mukaan Afganistanissa toimii myös useita muita Talibanin vastaisia vastarintaliikkeitä, mutta Heratia ei erityisesti mainita artikkelissa esiteltyjen ryhmien toiminta-alueiden joukossa (SIGA 7.4.2022).

[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Konfliktin osapuolia on käsitelty tarkemmin raportissa "Afganistanin tilannekatsaus maaliskuussa 2022", saatavilla: <https://maatieto.migri.fi/base/114294/countryDocument/d1656176-d056-45b5-b8f5-fbe18042fe80>.

**Viranomaissuojelu**

Aseistetut Taliban-taistelijat alkoivat partioida Heratin kaupungin katuja liikkeen valtaannousun jälkeen. Naisten ulkona liikkuminen on vähentynyt, mutta kauppojen ja muun toiminnan raportoitiin avautuneen uudelleen pian Talibanin kaupungin valtauksen jälkeen. (FT 27.8.2021.) Taliban-liikkeen on raportoitu syyllistyneen laajamittaisiin ja vakaviin naisten ja tyttöjen oikeuksien loukkauksiin Heratin kaupungissa. Taliban-liike alkoi heti valtaannousunsa jälkeen rajoittaa naisten koulutusta ja töissä käyntiä sekä ylipäätään liikkumista ja pukeutumista Heratissa. Talibanin jäsenet kukistivat väkivaltaisesti Heratin kaupungissa järjestetyn naisten oikeuksia vaatineen mielenosoituksen 7.9.2021. Julkisuudessa näkyvillä olevia naisia on lisäksi etsitty kodeistaan. (HRW 23.9.2021.) Muista Afganistanin alueista poiketen toisen asteen tyttökoulujen oli mahdollista jatkaa toimintaansa Heratissa syksyllä 2021 Taliban-liikkeen valtaannousun jälkeen (The Diplomat 1.12.2021). Kesällä 2022 yli 11-vuotiaiden tyttöjen opetus oli kuitenkin kielletty myös Heratissa (France 24 7.6.2022). Taliban-taistelijoiden raportoitiin kesäkuussa 2022 tekevän Heratissa kotietsintöjä entisen hallinnon jäsenten luona tarkoituksenaan kiristää heiltä rahaa ja aseita (Hasht e Subh 16.6.2022).

Väkivaltainen järjestäytynyt rikollisuus, jonka muotoina erityisesti kidnappaukset ja aseistetut ryöstöt, ovat muodostuneet yleisiksi ongelmiksi Heratin kaupungissa, jossa on sekä rajan yli tapahtuvan kaupankäynnin ja teollisuuden tuomaa varallisuutta että viranomaisten laajaa korruptiota. Taliban-liike on pyrkinyt puuttumaan rikollisuuteen kyseenalaisin keinoin, kuten ripustamalla Heratin maakunnassa teloitettujen rikollisten ruumiita roikkumaan julkisille paikoille varoituksena muille. (WP 6.10.2021.) Talibanin toimista huolimatta aseelliset ryöstöt ovat paikallisuutisoinnin mukaan lisääntyneet Heratissa (Hashte Sobh 19.6.2022). YK:n seurannan mukaan Herat kuului vuoden 2022 alkupuolella Nangarharin, Kabulin ja Kandaharin ohella niiden maakuntien joukkoon, joissa raportoitiin eniten rikollisuuteen liittyviä turvallisuusvälikohtauksia. Rikollisuuden taustalla vaikuttaa Afganistanin taloudellisen ja humanitaarisen tilanteen voimakas heikkeneminen. (UNGA/SC 15.6.2022.)

Konfliktin intensiteetti

**Sodan käynnin keinot, taktiikat ja taistelualueet maakunnassa**

Taliban-liikkeen valtaannousun jälkeen aseelliseen konfliktiin liittyvä väkivalta on vähentynyt Afganistanissa huomattavasti. YK raportoi aikavälillä 19.8.-31.12.2021 koko Afganistanissa tapahtuneen 985 turvallisuusvälikohtausta, mikä oli 91 prosenttia vähemmän kuin vastaavana ajankohtana vuonna 2020. Välikohtauksista 75 prosenttia tapahtui Afganistanin itäisissä, keskisissä, eteläisissä ja läntisissä maakunnissa. Herat ei kuulunut YK:n mukaan niihin alueisiin, joissa väkivaltaisuuksia tapahtui eniten. (UNGA/SC 2.2.2022.) 1.1.-21.5.2022 välillä YK raportoi Afganistanissa 2105 turvallisuusvälikohtausta, mikä on merkittävästi vähemmän edellisvuoteen verrattuna, jolloin YK raportoi samalla ajanjaksolla jopa 11 945 väkivaltaisuutta (UNGA/SC 15.6.2022).

ACLED-konfliktitietokannan mukaan Herat ei kuulunut niiden maakuntien joukkoon, joissa turvallisuusvälikohtauksia tapahtui eniten vuoden 2021 syys-joulukuussa ja vuoden 2022 tammi-kesäkuussa. Väkivaltaisuuksien määrä on laskenut Heratissa merkittävästi Talibanin valtaannousun jälkeen. (ACLED 2022.) Väkivaltaisuuksia tilastoitaessa ja vertailtaessa on kuitenkin otettava huomioon, että Afganistanista saatava itsenäinen raportointi on vaikeutunut huomattavasti Talibanin asettaman hallinnon toimien seurauksena, jotka ovat liikkeen valtaannousun jälkeen johtaneet satojen mediatoimijoiden toiminnan loppumiseen sekä Talibania kritisoivien toimittajien murhiin, pidätyksiin ja kidutuksiin. Vihamielinen toimintaympäristö on heikentänyt toimittajien mahdollisuutta raportoida puolueettomasti mielenosoituksista ja poliittisesta väkivallasta. ACLED-konfliktitietokannan ja APW:n (Afghan Peace Watch) huhtikuussa 2022 julkaiseman analyysin mukaan Taliban, ISKP ja tunnistamattomat aseelliset ryhmät ovat kohdistaneet siviileihin väkivaltaa Talibanin valtaannousun jälkeen, ja puoleen näistä välikohtauksista osallisena on ollut Taliban. Siviileihin kohdistettua väkivaltaa on tapahtunut Afganistanin maakunnista eniten Kabulissa, Nangarharissa ja Kandaharissa, ja väkivallan kohteiksi on joutunut eniten edellisen hallinnon työntekijöitä ja turvallisuusjoukkojen jäseniä. (ACLED & APW 14.4.2022.)

**Turvallisuusvälikohtausten määrät piirikunnittain**

ACLED-konfliktitietokannan[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx%22%20%5Cl%20%22_ftn1) raportoinnin mukaan vuonna 2020 Heratissa tapahtui 298 turvallisuusvälikohtausta, joista 67 oli Shindandissa, 43 Heratin kaupungissa, 36 Pashtun Zarghunissa, 21 Kohsanissa, 19 Obessa, 16 Golranissa, 16 Koshkissa, 15 Ghoriyanissa, 13 Adraskanissa, 13 Chishti Sharifissa, 13 Koshki Kohnassa, kahdeksan Zindajanissa, seitsemän Gozarassa, seitsemän Injilissä, kaksi Farsissa ja kaksi Karokhissa. Väkivaltaisuudet koostuivat taisteluista (196), räjähdeiskuista (61), tahallisesti siviilejä vastaan kohdistetuista väkivallanteoista (23) ja ilmaiskuista (18). (ACLED 2022.)

ACLED raportoi aikavälillä 1.1.-31.8.2021 Heratin maakunnassa 518 turvallisuusvälikohtausta, mikä oli Afganistanin alueista neljänneksi suurin määrä Kandaharin, Nangarharin ja Helmandin jälkeen. Välikohtauksista 373 oli taisteluita tai muita aseellisia yhteenottoja, 91 räjähdeiskuja ja 54 siviilejä vastaan kohdistettua väkivaltaa. Raportoidut väkivaltaisuudet olivat valtaosin Taliban-liikkeen ja Afganistanin aiemman hallinnon turvallisuusjoukkojen välisiä taisteluita. (ACLED 2022.) Heratin kaupunki oli YK:n seurannan mukaan heinä-elokuussa 2021 Lashkargahin, Kandaharin ja Kunduzin ohella yksi Afganistanin kaikkein kiivaimmista taistelualueista, joissa Taliban-liikkeen ja Afganistanin valtiollisten turvallisuusjoukkojen väliset sotatoimet tiheään asutuilla kaupunkialueilla aiheuttivat erityisen huomattavan määrän siviiliuhreja, maan sisäisesti siirtymään joutuneita sekä aineellisia vahinkoja (UNGA/SC 2021, s. 9). ACLED raportoi aikavälillä 1.9.-31.12.2021 Heratin maakunnassa vain seitsemän turvallisuusvälikohtausta, jotka kaikki tapahtuivat Heratin kaupungissa (ACLED 2022).

ACLED raportoi aikavälillä 1.1.-17.6.2022 Heratin maakunnassa 35 turvallisuusvälikohtausta, joista 23 oli siviilejä vastaan kohdistettuja väkivallantekoja, kahdeksan oli taisteluita tai muita aseellisia yhteenottoja ja neljä räjähdeiskuja. Siviilejä vastaan kohdistetut väkivallanteot olivat pääosin Afganistanin aiempien turvallisuusjoukkojen jäsenten, toimittajien, naisten, terveydenhuollon työntekijöiden tai heimonvanhimpien salamurhia tai pahoinpitelyitä. Useimmat taistelut olivat tuntemattomaksi jääneiden tekijöiden hyökkäyksiä Talibanin jäseniä vastaan. Yhdessä tapauksessa 5.1.2022 Talibaniin kohdistuneen hyökkäyksen takana oli NRF ja toisessa 11.1.2021 raportoidussa tapauksessa hyökkääjä oli ISKP. Raportoidut räjähdeiskut tapahtuivat Heratin kaupungissa tai Injilissä Jibraelin asuinalueella. Niistä kolme oli suunnattu hazaraväestönosaa vastaan ja kahdessa ISKP ilmoittautui tekijäksi, kun taas kahdessa iskussa tekijä jäi tuntemattomaksi. (ACLED 2022.)

|  |  |  |  |
| --- | --- | --- | --- |
| Turvallisuusvälikohtaukset | 1.1.-31.8.2021 | 1.9.-31.12.2021  | 1.1.-17.6.2022 |
| Adraskan | 21 | 0 | 0 |
| Chishti Sharif | 22 | 0 | 0 |
| Farsi | 11 | 0 | 0 |
| Ghoriyan | 40 | 0 | 0 |
| Golran | 15 | 0 | 0 |
| Gozara | 30 | 0  | 2 |
| Herat | 121 | 7 | 23  |
| Injil | 33 | 0 | 5 |
| Karokh | 22 | 0 | 0 |
| Kohsan | 23 |  0 | 4 |
| Koshk | 16 | 0 | 0 |
| Koshki Kohna | 15 |  0 | 1 |
| Obe | 33 | 0 | 0 |
| Pashtun Zarghun | 38 | 0 | 0 |
| Shindand | 71 | 0 | 0 |
| Zindajan | 7 | 0 | 0 |

 [[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Tapahtumalajeiksi on valittu "battles", "explosions" ja "violence against civilians".

**Räjähdesaasteet**

Heratia ei mainita niiden maakuntien joukossa, jotka kärsivät Afganistanissa kaikkein eniten räjähdesaasteista (UNOCHA 2022a, s. 17). Länsi-Afganistanissa kuolee silti paikallisviranomaisten arvion mukaan 8-10 siviiliä kuukaudessa maaperään taisteluiden jäljiltä jääneiden räjähteiden takia. Esimerkiksi 21.2.2022 Heratin kaupungissa kuoli neljä lasta ja haavoittui yksi heidän tuotuaan kotiinsa tietämättään miina, joka räjähti heidän asunnossaan. Heratin maakunnan maaperästä noin 15 neliökilometriä on miinanraivaajien arvion mukaan räjähdesaasteen peitossa. (Salaam Times 9.3.2022.)

Siviiliuhrit

**Maakuntakohtaiset uhriluvut**

YK ei ole Talibanin valtaannousun jälkeen raportoinut maakuntakohtaisista siviiliuhriluvuista Afganistanissa.[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftn1) YK raportoi ajanjaksolla 15.8.2021–15.2.2022 koko Afganistanissa kertyneen 1153 siviiliuhria, joista 397 oli kuolonuhreja. ISKP:n tekemät terrori-iskut aiheuttivat lähes 80 % siviiliuhreista. (OHCHR 2022.)

Taliban-liikkeen valtaannousun jälkeen syksyllä 2021 eniten kuolonuhreja aiheuttanut tapaus oli Heratin kaupungissa kerrostalossa 25.10.2021 tapahtunut tulitaistelu, jossa kuoli 16 ihmistä. Kuolleiden joukossa oli seitsemän lasta ja kolme naista. Tiedot operaation kohteesta olivat ristiriitaisia: lähteet sanoivat rakennuksen kuuluneen ISKP:lle tai kyseessä olleen kidnappaus. (Tolo News 25.10.2021.)

Talibanin valtaannousun jälkeen ensimmäinen terrori-isku Heratin kaupungissa tapahtui 22.1.2022, kun magneettipommin räjähdyksessä kuoli ainakin seitsemän ihmistä ja haavoittui kymmenen. Heratin kaupungin läntisellä, shiiauskoisten hazaroiden asuttamalla Hajji Abbasin asuinalueella tapahtuneesta räjähdyksestä otti vastuun ISKP. (ACLED 2022; Hasht e Subh 24.1.2022.) Tämän jälkeen ainakin viisi ihmistä kuoli ja 23 haavoittui kahdessa Injilin piirikunnan hazaraenemmistöisellä Jibraelin asuinalueella tapahtuneessa miinaräjähdyksessä 2.4.2022. ISKP ilmoittautui tämänkin iskun tekijäksi. (Hasht e Subh 6.4.2022.) Jibraelin alueella raportoitiin räjähdyksestä ja ammuskelusta myös 22.3.2022, mutta uhreista tai tekijästä ei ollut tietoa (ACLED 2022).

Ainakin 18 ihmisen raportoitiin kuolleen Talibanin asejoukkoja kuljettaneita minibusseja vastaan tehdyssä terrori-iskussa Heratin kaupungissa 4.7.2022. Kuolleiden joukossa oli Talibanin jäsenten lisäksi myös siviilejä. Iskun tekijä on toistaiseksi pysynyt tuntemattomana. (Hasht e Subh 4.7.2022.)

[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Maakuntakohtaisia siviiliuhrilukuja on aiemmin julkaistu YK:n Afganistan-ohjelma UNAMAn konfliktin vaikutuksia siviileihin käsittelevissä raporteissa, jotka on julkaistu sivustolla <https://unama.unmissions.org/protection-of-civilians-reports> (käyty 4.7.2022).

Maan sisäisesti siirtymään joutuneet

Vuonna 2021 Heratin kaupunkiin saapui 16 529 konfliktin vuoksi maan sisäisesti siirtymään joutunutta ja Injilin piirikuntaan 4988. Heratiin tulleista 10 390 ja Injiliin tulleista 3857 saapui Talibanin valtaannousun 15.8.2021 jälkeen ja loput 6139 ja 1131 aikavälillä 1.1.-15.8.2021. Marraskuun 2021 jälkeen YK:n humanitaaristen asioiden koordinointitoimisto (UN OCHA) ei ole raportoinut konfliktin vuoksi sisäisesti siirtymään joutuneista. (UN OCHA 26.6.2022.) Heratin kaupunkialueille on konfliktia paenneiden lisäksi saapunut huomattava määrä 2021 loppuvuoden kuivuuden ja siitä seuranneen köyhyyden ja nälänhädän takia kotiseuduiltaan lähteneitä maan sisäisesti siirtymään joutuneita (DW 4.12.2021).

Vuonna 2021 Heratin maakunnasta pakeni konfliktin vuoksi maan sisäisesti 21 530 ihmistä. Heistä 4953 pakeni Shindandista, 3096 Karokhista, 2527 Koshkista, 2509 Golranista, 1888 Koshki Kohnasta, 1475 Pashtun Zarghunista, 1197 Injilistä, 1162 Gozarasta, 1055 Obesta, 462 Adraskanista, 343 Ghoriyanista, 301 Farsista, 289 Zindajanista, 210 Kohsanista ja 63 Heratin kaupungista. 7283 pakeni ennen Talibanin valtaannousua 15.8.2021 ja 14 352 aikavälillä 16.8-30.11.2021. Marraskuun 2021 jälkeen ei ole raportoitu konfliktin vuoksi sisäisesti siirtymään joutuneista. (UN OCHA 26.6.2022.)

Humanitaarinen tilanne

Talibanin valtaannousu ja kehitysyhteistyön jäädyttäminen ovat romahduttaneet peruspalveluiden saatavuuden Afganistanissa, minkä seurauksena on olemassa todellinen uhka koko yhteiskuntajärjestelmän kaatumisesta ja siitä seuraavasta inhimillisestä katastrofista, joka uhkaa peruuttaa viimeisen kahden vuosikymmenen aikana Afganistanissa saavutetun kehityksen. Lähes 97 prosenttia afganistanilaisista uhkaa ajautuminen köyhyyteen. Ilman laajamittaista humanitaarisen avun lisäämistä ja peruspalvelujen palauttamista avun tarve jatkuu suurena myös seuraavan vuoden aikana. UN OCHAn tammikuussa 2022 julkaiseman arvion mukaan Herat kuuluu enemmistön Afganistanin maakuntien lailla humanitaarisen tilanteen vakavuutta käsittelevässä viisiportaisessa alueellisessa luokituksessa toiseksi vakavimmalle tasolle. Maakunnan arvioidusta 2,8 miljoonaisesta väestöstä miljoonalla avun tarpeen luokitellaan olevan kaikkein korkeimmalla tasolla ja 1,1 miljoonalla toiseksi kriittisimmällä tasolla. (UN OCHA 2022, s. 46.)

Afganistan kärsi loppuvuodesta 2021 pahimmasta kuivuudesta yli kolmeenkymmeneen vuoteen, minkä aiheuttamat seuraukset olivat vakavia etenkin maan länsiosassa. UNOCHA raportoi kuivuuden aiheuttaneen ongelmia 76 prosentille Heratissa asuvista perheistä. Heratin kaupungissa vesivarannot ovat jo ennen vuoden 2021 kuivuutta olleet hupenemassa väestönkasvun aiheuttaman ylikansoittumisen myötä. (UNOCHA 2022a, s. 21.) Heratiin saapuneet maan sisäisesti siirtymään joutuneet kärsivät köyhyydestä ja työmahdollisuuksien puutteesta, mikä on johtanut monet heistä turvautumaan äärimmäisiin selviytymiskeinoihin, kuten myymään alaikäisiä tyttäriään avioliittoon. Myös laiton elinkauppa kukoistaa Heratin slummeissa. (The Guardian 23.1.2022.) REACH Initiativen vuoden 2022 alun arvion mukaan maatalous ja karjankasvatus ovat jälleen elpyneet Heratissa maaseudulla asuvien elinkeinona vuoden 2021 kuivuuden helpotettua, kun taas kaupunkialueilla väestö turvautuu ulkomailta saataviin rahalähetyksiin ja muuttoliikkeeseen. Ruoan hinta on jatkanut nousuaan Heratin maakunnassa, kuten muuallakin Afganistanissa. (REACH 2022):

Herat on luokiteltu keskitasolle ruokaturvattomuutta kuvaavalla viisiportaisella asteikolla, ja tilanteen arvioidaan pysyvän samalla tasolla myös kesäkuun ja marraskuun 2022 välisenä ajanjaksona (IPC 5/2022).  Koronavirusepidemian lisäksi myös muiden tartuntatautien leviäminen on kiihtynyt Talibanin valtaannousun jälkeen ja muun muassa tuhkarokko luokitellaan nyt keskeiseksi kansanterveysongelmaksi (IFRC 25.3.2022). Herat on yksi Afganistanin maakunnista, joissa tuhkarokkoepidemia on kiihtynyt alkuvuoden 2022 aikana (RFE/RL 22.3.2022). Heratin terveydenhuoltojärjestelmä on kärsinyt Taliban-liikkeen valtaantulon jälkeen rahoituksen, varusteiden ja henkilökunnan puutteesta, kun taas terveydenhuollon kuormitus etenkin kasvavan aliravitsemuksen myötä on lisääntynyt maakunnassa. Heratiin saapuu potilaita myös muista läntisistä maakunnista. (MSF 10.11.2021.)

Lähteet

AAN - Afghanistan Analysts Network 17.1.2022. A Community Under Attack: How successive governments failed west Kabul and the Hazaras who live there. Osoitteessa (4.7.2022): <https://www.afghanistan-analysts.org/en/reports/war-and-peace/a-community-under-attack-how-successive-governments-failed-west-kabul-and-the-hazaras-who-live-there/>

ACLED - Armed Conflict Location and Event Database 2022.  Data Export Tool, välikohtaukset ajalta 1.1.2020–17.6.2022. Osoitteessa (27.6.2022):  <https://acleddata.com/data-export-tool/>

ACLED - Armed Conflict Location and Event Database & APW (Afghan Peace Watch) 2022. Tracking Disorder During Taliban Rule in Afghanistan. Osoitteessa (4.7.2022): [https://acleddata.com/2022/04/14/
tracking-disorder-during-taliban-rule-in-afghanistan-a-joint-acled-and-apw-report/](https://acleddata.com/2022/04/14/tracking-disorder-during-taliban-rule-in-afghanistan-a-joint-acled-and-apw-report/)

AP - Associated Press 16.8.2021. Taliban sweep into Afghan capital after government collapses. Osoitteessa (4.7.2022): <https://apnews.com/article/afghanistan-taliban-kabul-bagram-e1ed33fe0c665ee67ba132c51b8e32a5>

Ariana Afghan Airlines 22.6.2022. Osoitteessa (22.6.2022): <https://www.flyariana.com/bookings/Vues/flight_selection.aspx?=auto>

BBC 16.8.2021. How the Taliban stormed across Afghanistan in ten days. Osoitteessa (4.7.2022): [https://www.bbc.com/news/
world-58232525](https://www.bbc.com/news/world-58232525)

CTC-Sentinel (Combating Terrorism Center at West Point) 2021. Lessons from the Collapse of Afghanistan’s Security Forces. Osoitteessa (4.7.2022): <https://ctc.usma.edu/wp-content/uploads/2021/10/CTC-SENTINEL-082021.pdf>

The Diplomat

1.12.2021. Tajrobawai High School in Herat Shows the Way. Osoitteessa (4.7.2022): <https://thediplomat.com/2021/12/tajrobawai-girls-school-in-herat-shows-the-way/>

15.12.2021. What Does the National Resistance Front of Afghanistan Have to Offer? Osoitteessa (4.7.2022): <https://thediplomat.com/2021/12/what-does-the-national-resistance-front-of-afghanistan-have-to-offer/>

DW - Deutche Welle 4.12.2021. Afghans fleeing starvation and death flock to Herat. Osoitteessa (4.7.2022): <https://www.dw.com/en/afghans-fleeing-starvation-and-drought-flock-to-herat/av-60022707>

EASO - European Asylum Support Office

2020. Afghanistan: Key socio-economic indicators. Focus on Kabul City, Mazar-e Sharif and Herat City. Osoitteessa (4.7.2022): <https://coi.euaa.europa.eu/administration/easo/PLib/2020_08_EASO_COI_Report_Afghanistan_Key_Socio_Economic_Indicators_Forcus_Kabul_Citry_Mazar_Sharif_Herat_City.pdf>

2021. Afghanistan: Security situation. Osoitteessa (4.7.2022): <https://coi.euaa.europa.eu/administration/easo/PLib/2021_06_EASO_COI_Report_Afghanistan_Security_situation.pdf>

2022.  Afghanistan: Country focus. Osoitteessa (4.7.2022): <https://coi.euaa.europa.eu/administration/easo/PLib/2022_01_EASO_COI_Report_Afghanistan_Country_focus.pdf>

Flight Radar 24 22.6.2022. Herat International Airport, Afghanistan. Osoitteessa (22.6.2022): <https://www.flightradar24.com/data/airports/hea>

FP - Foreign Policy 29.10.2021. Afghan Crime Wave Adds to Taliban Dystopia. Osoitteessa (4.7.2022): <https://foreignpolicy.com/2021/10/29/afghanistan-crime-poverty-taliban-economic-collapse-humanitarian-crisis/>

France 24 7.6.2022. Focus Afghanistan: Taliban keep girls’ schools shut, including in Herat. Osoitteessa (4.7.2022): <https://www.france24.com/en/tv-shows/focus/20220607-in-afghan-city-of-herat-taliban-keep-girls-high-schools-shut>

FT – Financial Times 27.8.2021. Life under the Taliban: ‘Herat is now like a ghost city’. Osoitteessa (4.7.2022): <https://www.ft.com/content/d30d1991-252e-4060-aa98-b5831e3f470c>

The Guardian 23.1.2022. ’I’ve Already Sold My Daughters; Now My Kidney’: Winter in Afghanistan’s Slums. Osoitteessa (4.7.2022): <https://www.theguardian.com/global-development/2022/jan/23/ive-already-sold-my-daughters-now-my-kidney-winter-in-afghanistans-slums>

Hasht e Subh

24.1.2022. ISKP Claims Responsibility for a Deadly Attack in Herat. Osoitteessa (4.7.2022): <https://8am.af/eng/iskp-claims-responsibility-for-a-deadly-attack-in-herat/>

6.4.2022. The Death Toll of Explosion in Jibraiel Township, Anjil District, Herat Rises to Five. Osoitteessa (4.7.2022): <https://8am.af/eng/the-death-toll-of-explosion-in-jibraiel-townhship-anjil-district-herat-rises-to-five/>

16.6.2022. Taliban Launches House-to-House Searches in Herat, Asking Money and Weapons from Former Regime Members. Osoitteessa (4.7.2022): <https://8am.af/eng/taliban-launches-house-to-house-searches-in-herat-asking-money-and-weapons-from-former-regime-members/>

19.6.2022. افزایش دزدی‌های مسلحانه در هرات؛ مردم نیروهای طالبان را متهم می‌کنند. Osoitteessa (4.7.2022): <https://8am.af/increased-armed-robbery-in-herat-people-accuse-taliban-forces/>.

21.6.2022. افزایش دزدی‌های مسلحانه در شاهراه هرات ـ غور؛ حتا مواد غذایی مردم سرقت می‌شود. Osoitteessa (4.7.2022): <https://8am.af/increase-in-armed-robberies-on-the-herat-ghor-highway-even-peoples-food-is-stolen/>.

4.7.2022. Death Toll Rises, Unknown Gunmen Attack Taliban Rebels’ Minibuses in Herat, Leave 18 Casualties. Osoitteessa (4.7.2022): <https://8am.af/eng/death-toll-rises-unknown-gunmen-attack-taliban-rebels-minibuses-in-herat-leave-18-casualties/>

HRW – Human Rights Watch 23.9.2021. Afghanistan: Taliban Abuses Cause Widespread Fear. Osoitteessa (4.7.2022): <https://www.hrw.org/news/2021/09/23/afghanistan-taliban-abuses-cause-widespread-fear>

IFRC - International Federation of Red Cross and Red Crescent Societies 25.3.2022. Operation Update Report Afghanistan: Humanitarian Crises. Osoitteessa (4.7.2022): <https://reliefweb.int/sites/reliefweb.int/files/resources/MDRAF007ou4.pdf>

IPC - Integrated Food Security Phase Classification

10/2021. Afghanistan: IPC Acute Food Insecurity Analysis: September 2021 – March 2022.  Osoitteessa (4.7.2022): <https://reliefweb.int/sites/reliefweb.int/files/>
[resources/IPC\_Afghanistan\_AcuteFoodInsec\_2021Oct2022Mar\_report.pdf](https://reliefweb.int/sites/reliefweb.int/files/resources/IPC_Afghanistan_AcuteFoodInsec_2021Oct2022Mar_report.pdf)

5/2022. Afghanistan: IPC Acute Food Insecurity Analysis: March - November 2022. Osoitteessa (4.7.2022): <https://www.ipcinfo.org/fileadmin/user_upload/ipcinfo/docs/IPC_Afghanistan_AcuteFoodInsec_2022Mar_2022Nov_report.pdf?itid=lk_inline_enhanced-template>

KamAir 22.6.2022. Osoitteessa (22.6.2022): <https://kamair.com/>

MEI - Middle East Institute 6.1.2022. The Persistent ISKP Threat to Afghanistan: On China's Doorstep. Osoitteessa (4.7.2022): <https://www.mei.edu/publications/persistent-iskp-threat-afghanistan-chinas-doorstep>

Migrationsanalys 29.4.2022. Landinformation: Afghanistan. Säkerhetsläget efter talibanrörelsens maktövertagande. Migrationsverket. Osoitteessa (4.7.2022): <https://lifos.migrationsverket.se/dokument?documentSummaryId=46437>

MSF – Medecins Sans Frontieres 10.11.2021. Malnutrition Soars in Herat as healthcare reaches breaking point. Osoitteessa (4.7.2022): <https://www.msf.org/malnutrition-soars-healthcare-afghanistan-breaking-point>

OHCHR - UN Office of the High Commissioner for Human Rights 2022. Situation of human rights in Afghanistan: Report of the United Nations High Commissioner for Human Rights. Saatavilla: Osoitteessa (4.7.2022): <https://www.ecoi.net/en/file/local/2069221/A_HRC_49_24_AdvanceUneditedVersion.docx>

REACH 2022. Evolution of Needs: Herat Province – Afghanistan, July 2021 – January 2022. Osoitteessa (4.7.2022): <https://reliefweb.int/report/afghanistan/evolution-needs-herat-province-afghanistan-july-2021-january-2022>

RFE/RL 22.3.2022. Measles Outbreak Adds To Afghanistan’s Humanitarian Crisis. Osoitteessa (4.7.2022): <https://gandhara.rferl.org/a/measles-afghanistan-humanitarian-crisis/31765365.html>

RULAC - The Rule of Law in Armed Conflicts project 7.3.2022. Non-international armed conflicts in Afghanistan. Osoitteessa (4.7.2022): <https://www.rulac.org/browse/conflicts/non-international-armed-conflicts-in-afghanistan>

RUSI - Royal United Services Institute for Defence Studies 4.1.2022. The Taliban's Homemade Counterinsurgency. Osoitteessa (4.7.2022): <https://www.rusi.org/explore-our-research/publications/commentary/talibans-homemade-counterinsurgency>

Salaam Times 9.3.2022. Recent deaths of children killed by land mines raise concern about lasting dangers. Osoitteessa (4.7.2022): <https://afghanistan.asia-news.com/en_GB/articles/cnmi_st/features/2022/03/09/feature-02>

SIGA - Swiss Institute for Global Affairs 7.4.2022. Vive la Résistance in Afghanistan? Osoitteessa (4.7.2022): <https://www.globalaffairs.ch/2022/04/07/vive-la-r%C3%A9sistance-in-afghanistan/>

TNH - The New Humanitarian 15.2.2022. Afghanistan's crises, by the numbers. Osoitteessa (4.7.2022): <https://www.thenewhumanitarian.org/news/2022/2/15/Afghanistan-crises-hunger-inflation-migration-by-the-numbers>

Tolo News 25.10.2021. 16 People Killed in Herat Clashes: Sources. Osoitteessa (4.7.2022): <https://tolonews.com/afghanistan-175169>

UNAMA - United Nations Assistance Mission in Afghanistan 17.11.2021. SRSG LYONS BRIEFING TO THE UNSC ON THE SITUATION IN AFGHANISTAN. Osoitteessa (4.7.2022): <https://unama.unmissions.org/srsg-lyons-briefing-unsc-situation-afghanistan-4>

UNGA/SC - United Nations General Assembly/Security Council

2021. The situation in Afghanistan and its implications for international peace and security. Osoitteessa (4.7.2022): <http://undocs.org/A/75/1010>

2.2.2022. The situation in Afghanistan and its implications for international peace and security. Osoitteessa (4.7.2022): <http://undocs.org/A/76/667>

15.6.2022. The situation in Afghanistan and its implications for international peace and security. Osoitteessa (4.7.2022): <https://unama.unmissions.org/sites/default/files/220615_sg_report_on_afghanistan_s.2022.485.pdf>

UN OCHA - UN Office for the Coordination of Humanitarian Affairs

2022. Afghanistan: Humanitarian Needs Overview (2022). Osoitteessa (4.7.2022): [https://www.humanitarianresponse.info/sites/www.humanitarianresponse.info/files/documents/files/
afghanistan-humanitarian-needs-overview-2022.pdf](https://www.humanitarianresponse.info/sites/www.humanitarianresponse.info/files/documents/files/afghanistan-humanitarian-needs-overview-2022.pdf)

26.6.2022. Afghanistan: Conflict Induced Displacements (as of 26 April 2022) - Actual displacements between 1 January 2021 and 30 November 2021. Osoitteessa (28.6.2022): <https://www.humanitarianresponse.info/en/operations/afghanistan/idps>

VOA - Voice of America 1.11.2021. Anti-Taliban Group Registers with US to Try to Build Afghan Resistance. Osoitteessa (4.7.2022): <https://www.voanews.com/a/anti-taliban-group-registers-with-us-to-try-to-build-afghan-resistance-/6295339.html>

WFP - World Food Programme 19.4.2022. Afghanistan Food Security Update - Round Seven: March 2022. Osoitteessa (4.7.2022): <https://reliefweb.int/report/afghanistan/afghanistan-food-security-update-round-seven-march-2022>

WP - The Washington Post 7.10.2021. Harsh public justice and private despair reign in Taliban-ruled Herat. Osoitteessa (4.7.2022): <https://www.washingtonpost.com/world/asia_pacific/taliban-herat-afghanistan/2021/10/06/da8a40b0-2604-11ec-8739-5cb6aba30a30_story.html>.

WSJ - The Wall Street Journal 30.8.2021. Last U.S. Troops Leave Afghanistan After Nearly 20 Years. Osoitteessa (4.7.2022): <https://www.wsj.com/articles/last-u-s-troops-leave-afghanistan-after-nearly-20-years-11630355853>